হুমায়ূন আহমেদ ছিলেন আমাদের সময়ের শ্রেষ্ঠ এবং জনপ্রিয় কথাশিল্পী। স্বাধীনতা-উত্তর সত্তর দশকে এক অতিনতুন ভাষা নিয়ে তিনি আমাদের কথাসাহিত্যে প্রবেশ করেন। শুরু থেকে তাঁর ভাষা ছিল সহজবোধ্য, সাবলীল, অজটিল। গল্প বলার এক অসাধারণ সম্মোহনী শক্তি ও চৌম্বক আকর্ষণ তাঁকে রাতারাতি খ্যাতির শীর্ষে নিয়ে যায়। কাহিনিবর্ণনায় টানটান, কৌতূহলোদ্দীপক ঘটনার বিন্যাস, চমকপ্রদ নাটকীয়তা, বৈচিত্র্যময় ও বিশ্বাসযোগ্য চরিত্রসৃষ্টি, গভীর অন্তর্দৃষ্টি হুমায়ূন আহমেদের উপন্যাসকে পাঠকপ্রিয়তার তুঙ্গে নিয়ে গেছে। নাগরিক মধ্যবিত্ত শ্রেণির সুখ-দুঃখ, আনন্দ-বেদনা, স্বপ্ন-আকাক্সক্ষার এমন শৈল্পিক রূপায়ণ হুমায়ূন আহমেদের পূর্বে কেউ করতে পারেননি। মধ্যবিত্ত শ্রেণি আপন আয়নায় নিজেদের ছবি দেখে নিজেরাই মুগ্ধ, বিস্মিত। হুমায়ূন আহমেদের সৌভাগ্য যে, তাঁর গল্প-উপন্যাসের কুশীলবরাই তাঁর পাঠক। ফলত, হুমায়ূন আহমেদ কেবল জনপ্রিয় নন, জননন্দিত হয়ে ওঠেন। স্থান করে নেন কোটি হৃদয়ের মণিকোঠায়।